ന്യൂനപക്ഷ സ്കോളര്ഷിപ്പ് കേസില് സംസ്ഥാന സര്ക്കാരിന് തിരിച്ചടി ഹൈക്കോടതി വിധിക്ക് സ്റ്റേയില്ല ന്യൂഡല്ഹി: ന്യൂനപക്ഷ സ്കോളര്ഷിപ്പ് കേസില് സംസ്ഥാന സര്ക്കാരിന് തിരിച്ചടി. കേസില് ഹൈക്കോടതി വിധിക്ക് സ്റ്റേയില്ല. ന്യൂനപക്ഷ സ്കോളര്ഷിപ്പിലുള്ള 80:20 അനുപാതം റദ്ദാക്കിയ കേരള ഹൈക്കോടതി വിധിക്കെതിരെ സംസ്ഥാന സര്ക്കാരാണ് സുപ്രീംകോടതിയെ സമീപിച്ചത്. ഹര്ജി പരിഗണിച്ച് ഹൈക്കോടതി വിധി സ്റ്റേ ചെയ്യണമെന്നായിരുന്നു സംസ്ഥാന സര്ക്കാര് ആവശ്യപ്പെട്ടിരുന്നത്. ജസ്റ്റിസ് എല് നാഗേശ്വര് റാവു അദ്ധ്യക്ഷനായ ബെഞ്ചാണ് സംസ്ഥാന സര്ക്കാരിന്റെ ഹര്ജി പരിഗണിച്ചത്. എന്നാല് സംസ്ഥാന സര്ക്കാരിന്റെ ആവശ്യം സുപ്രീം കോടതി നിരസിച്ചു. കേസിലെ കക്ഷിക്കാര്ക്ക് കോടതി നോട്ടീസ് അയക്കുകയും ചെയ്തു. 80:20 അനുപാതം റദ്ദാക്കി ജനസംഖ്യാടിസ്ഥാനത്തിലാവണം സ്കോളര്ഷിപ്പ് നല്കണ്ടതെന്നായിരുന്നു കേരള ഹൈക്കോടതി വിധി. ന്യൂനപക്ഷ സ്കോളര്ഷിപ്പ് തീരുമാനിക്കാന് സംസ്ഥാനത്തിന് അധികാരമില്ല. ഒരു വിഭാഗത്തിന് മാത്രം ആനുകൂല്യങ്ങള് നല്കുന്നത് വിവേചനം ആണെന്നായിരുന്നു ഹൈക്കോടതിയുടെ നിരീക്ഷണം. എന്നാല് വിദ്യാഭ്യാസ പിന്നാക്കാവസ്ഥ പരിഗണിക്കാതെ സ്കോളര്ഷിപ്പ് നല്കിയാല് അത് അനര്ഹര്ക്കായിരിക്കും ലഭിക്കുകയെന്നാണ് സര്ക്കാര് പറയുന്നത്. അതേസമയം 80:20 അനുപാതം റദ്ദാക്കിയ ഹൈക്കോടതി ഉത്തരവിനെതിരെ സര്ക്കാര് സുപ്രീംകോടതിയെ സമീപിച്ചതില് സിറോമലബാര് സഭ പ്രതിക്ഷേധം അറിയിച്ചിരുന്നു. സുപ്രീംകോടതിയില് സമര്പ്പിച്ച അപ്പീല് പിന്വലിക്കാന് സര്ക്കാര് തയ്യാറാകണമെന്നായിരുന്നു സഭയുടെ നിലപാട്. സര്വകക്ഷിയോഗത്തിന്റെ തീരുമാനങ്ങള്ക്ക് വിരുദ്ധമായാണ് സര്ക്കാരിന്റെ ഇപ്പോഴത്തെ നിലപാടെന്നും ഇതിന് പിന്നില് ചില സമ്മര്ദ്ധമുണ്ടായെന്ന് ന്യായമായും അനുമാനിക്കണമെന്നും സഭ പറഞ്ഞിരുന്നു. ഹൈക്കോടതി വിധി അംഗികരിച്ച് എല്ലാവര്ക്കും തുല്യനീതി നടപ്പിലാക്കുകയാണ് സംസ്ഥാന സര്ക്കാര് ചെയ്യേണ്ടതെന്നാണ് സീറോ മലബാര് സഭ ആവശ്യപ്പെടുന്നത്.